
DTI MRI automatizált kiértékelésének klinikai gyakorlatban történő kialakítása

Kulcsszavak: radiológia; DTI MRI; FSL; automatizált kiértékelés; diffúz axonsérülés
Bevezetés: A diffúziós tenzor (Diffusion tensor imaging- DTI) MRI lehetőséget biztosít szövettanilag rendezett struktúrák vizsgálatára a diffúziós paraméterek mentén. Alkalmazása különösen hasznos a koponyatrauma során kialakuló diffúz axonsérülések (Diffuse axonal injury - DAI) vizsgálatában, mely konvencionális képalkotó eljárásokkal detektálhatatlan. A DTI során kapott adatok feldolgozása azonban jelenleg időigényes (akár ~48 óra/beteg) és nehezen értelmezhető eredményeket nyújt. Célunk egy gyors, klinikai felhasználásra alkalmas kiértékelő szoftver fejlesztése.
Módszer: Az általunk fejlesztett szoftver az FMRIB Software Library (FSL) nyílt forráskódú csomagjának elemeit használja, egy Linux rendszerbe integrálva, amely egy PHP-alapú szerver oldali programmal és egy Python Application Programming Interface-el (API) működik, mely az FSL-el való kommunikáción kívül számtalan új, általunk programozott funkciót tartalmaz. Az NVIDIA GPU-k CUDA magjait használva a szoftver képes párhuzamos számításokkal a kiértékelés jelentős gyorsítására, akár 40-60 percre csökkentve a feldolgozás időtartamát, azonban ez az idő további hardveres források bevonásával még tovább javítható.
Eredmények: Szoftverünk jelenleg probabilisztikus tractográfiát alkalmazva 42 agypályát rekonstruál, jelentéseket készítve a tractus szintű diffúziós paraméterekről, melyeket egy adatbázisban rögzít. Adatbázisunk 89 kontroll alanyából számított tractusonkénti paraméterek átlag eredményeivel összevetett elemzés a ±2SD eltéréseket szövegesen jelzi, az érintett pályákat képi formában jeleníti meg, egy MPRAGE felvételre fuzionálva, DICOM formátumban. A kapott fúziós képek az eltérés súlyosságát színkódolva ábrázolják, a sérült tractus lefutását egyértelműen ábrázolva.
Konklúzió: A kifejlesztett szoftver gyors és felhasználóbarát DTI MRI kiértékelést tesz lehetővé, mely pontos, klinikailag releváns eredményeket nyújt, és kompatibilis a leggyakrabban használt klinikai szoftverekkel.



